Universis presentes litteras inspecturis, Joannes, Dei misericordia humilis abbas et conventus Sancti Benedicti Floriacensis, salutem in Domino. Noverit universitas vestra quod cum inter nos, ex una parte, et presbyterum de Seimvilla, ex altera, autoritate apostolica verteretur contentio coram venerabilibus viris, scilicet archidiacono et magistro Gaufrido de Bulliaco, officialibus Aurelianensibus subdelegatis et viris religiosis abbate priore de Albignaco et archipresbytero de Argenton, judicibus a domino Pape delegatis, super decimas novalium parochie de Seimvilla, tandem, de consilio bonorum virorum inter nos et dictum presbyterum ordinatum fuit amicabiliter et statutum quod ipse et successores sui ratione predictarum decimarum in grangia nostra de Seimvilla in ipsarum messionum tres modios bladi, ad mensuram Carnotensem, cujus medietas erit ybernagii, alia medietas avene, percipiet annuatim, cum aliis tribus modiis quos praedictus presbyter percipere consuevit in grangia memorata, ita quod nec dictus presbyter nec successores ejusdem in predictis decimis preteritis presentibus et futuris aliquid de cetero poterent reclamare; juste ordinatum fuit inter nos et statutum quod in parochia supradicta et pro duabus partibus panum quos in festum Nativitatis, Resurrectionis dominice et Pentecostes et Candelarum, quas in Purificatione beate Marie in ecclesia de Seimvilla percipiebamus, dictus presbyter et successores ejusdem pensionem triginta solidorum parisiensium in festo sancti Remigii priori nostro Stampensi annuatim solvere tenebuntur, et pro dicta pensione predicte minute decime cum panibus et candelis supradictis presbytero et ejus successoribus libere et quiete remanebunt. In cujus rei testimonium presentes litteras sigillorum nostrorum munimine fecimus roborari. Datum anno Domini 1239, mense octobri.